Brann i brannskadeavdelingen på Haukeland
Brannalarmen ble utløst i femte etasje i sentralblokken, opplyste operasjonssentralen i Hordaland politidistrikt klokken 23.19 mandag kveld. Meldingen gikk ut på at det var kraftig røykutvikling i samme etasje hvor brannskadeavdelingen og avdelingen for plastikkirurgi befinner seg, skriver Bergensavisen. Fem pasienter ble flyttet til en annen avdeling. Ingen ble skadd. - Det var brann på et kjøkken. Sprinkleranlegget ble utløst, og brannen er slukket, sier vaktkommandør Torstein Nerås i Bergen brannvesen. Det var fortsatt mye røyk på stedet etter slukkingen, ifølge politiet, og det var mye vann i lokalet. Brannmannskapene jobbet mandag kveld med å redde det som var mulig av materielle gjenstander.
Fem pasienter måtte evakueres da det mandag kveld begynte å brenne i brannskadeavdelingens etasje på Haukeland universitetssjukehus i Bergen.